钦定古今图书集成/理学汇编/文学典/第098卷 > 陈章
## 钦定古今图书集成/理学汇编/文学典/第098卷 > 陈章

按《列朝诗集》，章字一夔，华亭人。成化十四年进士。授
刑部主事，历郎中。明习法比，尚书何乔新重之。坐原
从卒犯法，降瑞州同知，迁高州知府，移黄州。以勘事
诣雷州，病瘴，卒出不以罪，又投荒以殁，时论惜之。一
夔作诗，酝藉典则，时有真诣。《秋怀》诗云：“人老渐惊生
白发，家贫未办买青山。”杨君谦以为自然妙句。君谦
移疾得请，诸公携酒饯别。日暮雨作。有七人联句诗。
七人为古直老人，黄岩王仁甫、海宁徐宽栗夫、松江
陈章一夔、黄岩王弼存敬、华亭侯直公绳、吴江赵宽
栗夫，皆为君谦诗友。而一夔、存敬、栗夫，皆出吴原博
之门，时时过从东园，相与酬和者也。详见《君谦诗记》
中。